Diabetesprogram dringend nodig, vra alliansie(Foto: iStock) Diabetes is nie net die voorste oorsaak van sterftes onder Suid-Afrikaanse vroue nie, maar die tweede grootste oorsaak van gesondheidsverwante sterftes by mans en vroue, aldus Stats SA. Volgens die Internasionale Diabetesfederasie leef sowat 4,2 miljoen Suid-Afrikaners met diabetes, met 45,4% van gevalle wat ongediagnoseerd is. Volgens dié federasie kan die plaaslike diabetessyfer teen 2030 op bykans 5,5 miljoen te staan kom en sowat 7,5 miljoen Suid-Afrikaners teen 2045 raak. In die lig hiervan pleit die Suid-Afrikaanse Diabetesalliansie vir ŉ nasionale diabetesopvoedingsprogram. Volgens dr. Patrick Ngassa Piotie, voorsitter van die Diabetesalliansie, is die voorkoms van diabetes in Suid-Afrika ŉ openbare gesondheidskrisis. “Ons benodig dringend ŉ samehangende nasionale opvoedingsprogram wat gerig is op mense wat met diabetes leef, hul gesinne, asook gesondheidsorgwerkers. “Komplikasies van onbeheerde of onbehandelde diabetes sluit nierversaking, amputasie, blindheid en beroerte in. Diabetes wat nie behoorlik bestuur word nie – hetsy deur mense wat met diabetes leef óf gesondheidsorgwerkers – plaas enersyds enorme druk op die land se gesondheidstelsel en andersyds vernietig dit individue en gesinne se lewensbestaan. Die amputasie van ledemate kos die ekonomie byvoorbeeld na raming bykans R68 miljard per jaar,” het Piotie gesê. Volgens hom het die alliansie ŉ brief aan dr. Joe Phaahla, minister van gesondheid, gerig en ŉ beroep op hom gedoen om dringend ŉ nasionale diabetesopvoedingsprogram te implementeer om diabetesopvoeding te prioritiseer en toegang tot dié opvoeding meer toeganklik vir alle Suid-Afrikaners en gesondheidsorgwerkers te maak. Dr. Patrick Ngassa Piotie, voorsitter van die Suid-Afrikaanse Diabetesalliansie (Foto: Verskaf) “Met beter opvoeding en verbeterde kennis oor hoe om diabetes te bestuur, kan gesondheidsuitkomste vir mense wat met diabetes leef aansienlik verbeter. Op hierdie manier kan die druk wat die siekte tans op individue en die gesondheidstelsel plaas, verminder word,” meen Piotie. Suid-Afrika het hom daartoe verbind om die Wêreldgesondheidsorganisasie (WGO) se diabetesteikens teen 2030 te bereik en die vroeë opsporing en behandeling van hipertensie en diabetes te verbeter, soos uiteengesit in die Nasionale Strategiese Plan vir die Voorkoming en Beheer van Nie-oordraagbare Siektes, 2022–2027. Die WGO se 2030-diabetesteikens sluit in dat: “Ons verwelkom die WGO se teikens en die Suid-Afrikaanse regering se strategiese plan. Dit sal egter uiters moeilik wees om dié teikens in die afwesigheid van gehalte onderrig oor diabetes te bereik,” het Piotie gesê.